DA Den Europæiske Unions Tidende CE 78/869

(2004/C 78 E/0922)

SKRIFTLIG FORESPØRGSEL E-3875/03

af Francesco Fiori (PPE-DE) til Kommissionen

(16. december 2003)

Om: Reform af den fælles markedsordning for tobak

Oplysningerne i Kommissionens meddelelse (1) vedrørte ganske vist yderst vanskelige spørgsmål, men var temmelig kontroversielle og mangelfulde, navnlig med hensyn til analysen af konsekvenserne for de områder i EU, hvor der dyrkes tobak.

Desuden har Kommissionen fremlagt oplysninger og dokumenter, dels egne og dels dokumenter, der er bestilt eksternt, ubegribeligt sent (f.eks. evalueringen af den fælles markedsordning for tobak, som skulle udarbejdes af COGEA). Den betydelige fremskyndelse af tidsfristerne i forbindelse med »reformen« af den fælles markedsordning for tobak har ikke alene hindret branchen i at foretage en fyldestgørende analyse og drøftelse af rapporten fra COGEA, men dertil kommer, at de mange bilag til rapporten endnu ikke foreligger.

Hvornår vil Kommissionen offentliggøre oplysningerne?

Det er mig bekendt, at Kommissionen med henblik på rapportens udarbejdelse har henvendt sig til universitet i Parma og overdraget det at udarbejde en række analyser af, hvilke virkninger de forskellige muligheder, som er blevet behandlet med forslaget om reformen af markedsordningen for råtobak, ville få i de mest berørte regioner i EU. Mine græske kolleger har kunnet fortælle om en lignende fremgangsmåde, da Kommissionen henvendte sig til universitetet i Thessaloniki. Jeg har ikke kendskab til noget tilsvarende i andre producentlande.

Kommissionen bedes oplyse, hvorvidt dokumentationen i forbindelse med de omtalte analyser rent faktisk er blevet udarbejdet og afleveret, og om Kommissionen i bekræftende fald selv vil offentliggøre dem rettidigt og i overensstemmelse med den fremgangsmåde, der er indeholdt i forslaget om reform af den reform af den fælles markedsordning for tobak, som for øjeblikket behandles.

Svar afgivet på Kommissionens vegne af Franz Fischler

(27. januar 2004)

Kommissionen har offentliggjort de forskellige analyser af den fælles markedsordning for tobak, så snart de var klar til offentliggørelse, og COGEA-rapporten (evalueringsrapport om tobaksproduktionen i EU), der særlig nævnes, blev offentliggjort på Kommissionens websted, så snart den var blevet godkendt af Kommissionen den 8. oktober 2003.

Bilagene til COGEA-rapporten er ikke blevet offentliggjort på webstedet, da bilag til rapporter normalt ikke offentliggøres på Internet, men de kan rekvireres på anmodning.

Kommissionen har for nylig anmodet Universitetet i Parma og Universitetet i Thessalonica om at vurdere virkningerne af Kommissionens forslag. De to nævnte universiteter er blevet valgt, fordi det ser ud til, at disse universiteter er de eneste i EU, der har kapacitet til at foretage en sådan vurdering.

Kommissionen har under arbejdet drøftet de forskellige aspekter ved reformen af den fælles markedsordning for tobak med begge medlemsstaters myndigheder og de berørte parter i tobakssektoren, inkl. repræsentanter for de berørte regionernes administrationer.

Der sendes en kopi af COGEA-rapporten inkl. bilagene direkte til det ærede medlem og EU-parlamentets sekretariat.

(1) KOM(2003) 544 endelig udg. af 23. september 2003.